钦定古今图书集成/明伦汇编/官常典/第373卷 > 蔡邕独断 > 度正
## 钦定古今图书集成/明伦汇编/官常典/第373卷 > 蔡邕独断 > 度正

按《宋史》本传：“正字周卿，合州人。绍熙元年进士。历官
为国子监丞。时士大夫无贤愚，皆策李全，必反而不
敢言，正独上疏极言之，且献毙全之策有三，其言鲠
亮激切。迁军器少监，轮封言：‘陛下推行圣学，当自正
家始’。进太常少卿。适太庙灾，为二说以献。其一则用
朱熹之议，其一则因宋朝庙制而参以熹之议。自西
徂东为一列，每室之后为一室，以藏祧庙之主。如僖
祖庙以次祧主则藏之；昭居左，穆居右，后世穆之祧
主藏太祖庙，昭之祧主藏太宗庙。仁宗为百世不迁
之宗，后世昭之祧主则藏之；高宗为百世不迁之宗，
后世穆之祧主则藏之。室之前为两室，三年祫享，则
帷帐幕之，通为一室，尽出诸庙主及祧庙主并为一
列，合食其上。往者，此庙为一室，凡遇祫享，合祭于室，
名为合享，而实未尝合享，合增此三室。后有藏祧主
之所，前有祖宗合食之地，于本庙之制，初无更革，而
颇已得三年大祫之义。”迁权礼部侍郎兼侍右郎官，
兼同修国史、实录院同修撰，迁礼部侍郎，转一官，守
礼部侍郎，致仕，卒。赠四官，赙银绢三百。